Сістэма нашай падпольнай арганізацыі была пабудавана па прынцыпу невялікіх груп, кіраўнікі якіх мелі сувязь з асобнымі членамі камітэта. Усе астатнія хоць і бачылі вынікі дзейнасці камітэта і іншых груп, але не ведалі, хто імі кіруе і з каго яны складаюцца. Праўда, амаль ніхто з нас не меў вопыту падпольнай работы. Толькі розныя абставіны падказвалі, як трэба паступаць, і разам з тым захоўваць неабходную канспірацыю.